TRUBB พุ่งซิลลิ่ง! ผบห.ส่งซิกผลงาน Q3 โตแกร่ง เล็งส่ง “เวิลด์เฟล็กซ์” เข้าตลาดปี 64
TRUBB พุ่งซิลลิ่ง! ผบห.ส่งซิกผลงาน Q3 โตแกร่ง เล็งส่ง “เวิลด์เฟล็กซ์” เข้าตลาดปี 64
3 ก.ย. 2563

ผู้สื่อข่าวรายงานว่า ราคาหุ้น บริษัท ไทยรับเบอร์ลาเท็คซ์กรุ๊ป จำกัด (มหาชน) หรือ TRUBB ณ เวลา 10.56 น. อยู่ที่ระดับ 1.85 บาท บวก 0.23 บาท หรือ 14.20% สูงสุดที่ระดับ 1.86 บาท ต่ำสุดที่ระดับ 1.70 บาท ด้วยมูลค่าการซื้อขาย 76.58 ล้านบาท

ด้านนายวรเทพ วงศาสุทธิกุล ประธานกรรมการบริษัทและประธานกรรมการบริหาร TRUBB เปิดเผยว่า ผลประกอบการไตรมาส 3/63 น่าจะดีกว่าไตรมาส 2/63 โดยที่ผ่านมาพบว่าปริมาณความต้องการน้ำยางข้นที่นำไปใช้เป็นวัตถุดิบในการผลิตถุงมือยาง มีการเติบโตมาก ตามความต้องการของถุงมือยางที่มีจำนวนมาก จากการแพร่ระบาดของไวรัสโควิด-19 โดยสัดส่วนรายได้จากน้ำยางข้นคิดเป็น 40% ของรายได้รวม
ขณะเดียวกัน บริษัทมีแผนที่จะนำบริษัท เวิลด์เฟล็กซ์ จำกัด (มหาชน) ซึ่งเป็นบริษัทย่อยเข้าจดทะเบียนในตลาดหลักทรัพย์ ซึ่งเป็นบริษัทที่ประกอบธุรกิจเส้นด้ายยางยืด ที่ใช้กับหน้ากาก ซึ่งผลประกอบการของเวิลด์เฟล็กซ์ อยู่ในระดับที่ดี จึงคาดว่าจะนำหุ้นเข้าจดทะเบียนได้ภายในปีหน้า ซึ่งได้แต่งตั้งบริษัทที่ปรึกษาทางการเงินเรียบร้อยแล้ว